KIRJALLINEN KYSYMYS E-0616/00 esittäjä(t): Joaquim Miranda (GUE/NGL) komissiolle. Investointitukien keskeyttäminen Lissabonin ja Vale do Tejon alueella.



Virallinen lehti nro 330 E , 21/11/2000 s. 0192 - 0193



KIRJALLINEN KYSYMYS E-0616/00 esittäjä(t): Joaquim Miranda (GUE/NGL) komissiolle (3. maaliskuuta 2000) Aihe: Investointitukien keskeyttäminen Lissabonin ja Vale do Tejon alueella Saamieni tietojen mukaan komissio on päättänyt estää Lissabonin ja Vale do Tejon alueen yrityksiä saamasta investointitukia ennen lopullista päätöstä asiasta, jonka tekeminen saattaa venyä kesäkuuhun 2001. Alueen yritykset eivät näin voi hakea tukia PEDIP- (erityisohjelma Portugalin teollisuuden kehittämiseksi), PROCOM- (kaupan alan ohjelma) tai SIFIT- (matkailualan ohjelma) ohjelmista. Ottaen huomioon tämän keskeytyksen aiheuttamat vaikeudet alueen ja lähialueiden talouselämälle voiko komissio ilmoittaa miksi se teki tämän päätöksen ja miten ja koska se aikoo ratkaista tilanteen? Mario Montin komission puolesta antama vastaus (11. huhtikuuta 2000) Annettuaan alueellisia valtiontukia koskevat suuntaviivat(1) komissio kehotti Portugalin viranomaisia toimittamaan sille EY:n perustamissopimuksen 88 artiklan (ent. 93 artiklan) 3 kohdan mukaisesti aluetukikartan luonnoksen. Kartan edellytettiin kattavan ne Portugalin alueet, joihin ehdotetaan sovellettavan perustamissopimuksen 87 artiklan (ent. 92 artiklan) 3 kohdan a ja c alakohdan poikkeusta. Luonnokseen piti sisällyttää myös alkuinvestointeihin tai muihin investointeihin liittyvien työpaikkojen luomiseen myönnettävän tuen enimmäisintensiteetit kullakin alueella sekä niillä sovellettavat tuen kasautumista koskevat enimmäismäärät. Tutkittuaan Portugalin aluetukikartan kaudelle 20002006 komissio hyväksyi 8. joulukuuta 1999 sen osan karttaa, joka koski perustamissopimuksen 87 artiklan 3 kohdan a alakohdan poikkeuksen mukaisia alueita (Pohjois-Portugali, Keski-Portugali, Alentejo, Algarve, Azorit ja Madeira). Sitä vastoi komissio aloitti perustamissopimuksen 88 artiklan 2 kohdassa tarkoitetun menettelyn siltä osalta karttaa, joka koski ainoaa perustamissopimuksen 87 artiklan 3 kohdan c alakohdan poikkeuksen mukaiseksi ehdotettua Portugalin aluetta (Lissabon ja Vale do Tejo). Komissio katsoi, ettei Portugalin viranomaisten näkemystä voitu pitää suuntaviivojen määräysten mukaisena. Portugalin tekemän ilmoituksen mukaan tämän 33,4 prosenttia maan väestöstä kattavan alueen pitäisi kokonaisuudessaan hyötyä suuntaviivojen 5.7 kohdassa tarkoitetusta siirtymäkaudesta, jotta se voisi sopeuttaa tuen intensiteetit, joita alueella sovellettiin 87 artiklan 3 kohdan a alakohdan perusteella vuoden 1999 loppuun asti. Kun kuitenkin otetaan huomioon suuntaviivojen 5.7 kohtaan liittyvässä alaviitteessä 43 asetetut rajoitukset, jotka koskevat määräyksen maantieteellistä soveltamisalaa, vain osaan tästä alueesta (10,2 prosenttia Portugalin väestöstä) voidaan soveltaa siirtymäaikaa. Kuten arvoisa parlamentin jäsen on todennut, perustamissopimuksen 88 artiklan 3 kohdan lykkäävä vaikutus on voimassa kunnes edellä mainitussa menettelyssä on tehty lopullinen päätös. Komissio pyrkii esittämään kantansa mahdollisimman pian menettelysääntöjen mukaisesti. (1) EYVL C 74, 10.3.1998.